Henrik Rindom er psykiater og en af landets absolut førende eksperter, når det gælder stofmisbrug. Hans normale fokus er at hjælpe mennesker ud af deres afhængighed af stoffer.

Men når det gælder kræftpatienter og sklerosepatienter, der overvejer at bruge cannabis medicinsk, er det en anden sag. Dem opfordrer han nu til selv at dyrke den ulovlige plante, hvis de ikke har råd til at købe de få og meget dyre lovlige cannabis-baserede produkter, der findes.

På informations- og debatmødet "Medicinsk Cannabis som behandling" på Syddansk Universitet i Odense tirsdag aften opfordrede han kronisk syge patienter til at dyrke deres egne cannabis-planter og producere deres egen cannabisolie frem for at købe produktet illegalt:

- Dyrk hellere jeres egne to planter og lav jeres egen cannabisolie, sagde Henrik Rindom på SDU.

Han fortalte, at man kunne købe udstyret på Christiania, så man kunne hakke og destillere planten og få cannabis-olien til at dryppe.

- Det er det, der kommer til at ske, tror jeg. Det bliver et kæmpe produktionsapparat til dem, der ikke har råd til medicinen, sagde han.